Batzarre

Batzarre Nafarroa Garaiko alderdi politiko ezkertiar eta euskaltasunaren aldekoa da. Zutik alderdiarekin harreman estua zeukan. 1987an sortu zuten Euskadiko Mugimendu Komunistak eta Liga Komunista Iraultzaileak hauteskunde-koalizio gisa. Aurretik, LKIk arrakastarik izan ez zuen Auzolan koalizioa sortu zuten beste alderdi ezkertiar batzuekin. 1991n Batzarre alderdi politiko bilakatu zen.

1999an Euskal Herritarroken parte hartu zuen, nahiz eta handik gutxira koalizioa utzi zuen. 2004tik Nafarroa Bai (NaBai) koalizioko parte izan zen, 2010ean —2011ko hauteskundeetarako estrategiaren eztabaidaren testuinguruan— koalizioan ez jarraitzea eta Nafarroako Ezker Batuarekin harremanetan hastea erabaki zuen arte. 2011ko urtarrilean, bi alderdiek Izquierda-Ezkerra koalizioa aurkeztu zuten.

Batzarre alderdi txikia da; gehienbat Iruñerrian eta Tuteran du eragina. Alderdiaren aurpegi ezagunenak Milagros Rubio eta Ioseba Eceolaza dira. Lehena Euskal Herritarrokekin Nafarroako foru parlamentarioa izan zen, eta Tuterako zinegotzia izan da hainbat urtez. Bigarrena Batzarreren ordezkaria zen NaBain.

Batzarrek Ezkerretik berrituz aldizkaria plazaratzen du.

Hauteskundeetako emaitzak 
Batzarre 1987an sortu zen eta 2003an aurkeztu zen azkenekoz Batzarre izenarekin hauteskundeetara. Nafarroako Parlamenturako hauteskundeetan ondoko emaitza hauek lortu ditu:

 1987: 5.880 boto (%2,11), ordezkaririk ez.
 1991: 6.543 boto (%2,41), ordezkaririk ez.
 1995: 6.509 boto (%2,23), ordezkaririk ez.
 1999: Euskal Herritarroken integraturik aurkeztu zen.
 2003: 7.873 boto (%2,62), ordezkaririk ez.
 2007: Nafarroa Bairen parte, parlamentario bat.
 2011: Izquierda-Ezkerraren parte, parlamentario bat.

Udal hauteskundeei dagokienez, 2003an 8.449 boto (%2,8) eta 15 zinegotzi lortu zituen.

Erreferentziak

Ikus, gainera 
 Nafarroa Bai
 Zutik
 Hautsi
 Auzolan

Kanpo estekak 
  Batzarreren webgunea
  «Batzarre», Auñamendi Eusko Entziklopedia.

Batzarre